标题：1033年
历史纪年
公元1033年，北宋明道二年
通鉴记载
仁宗体天法道极功全德神文圣武睿哲明孝皇帝明道二年（辽重熙二年）
春，正月，戊寅，罢馆阁侍书。
初，光禄寺丞盛申甫、马直方在馆阁读书，自陈岁久，请一贴职，帝止令大官给食，候三年与试，因诏后毋得复置。
己卯，诏发运使以上供米百万斛赈江、淮饥民。
癸未，铸“明道元宝”钱。
壬辰，女直贡于辽。女直即女真，避辽主名，改称女直。
二月，庚子，诏：“江、淮民被灾死者，官为葬祭。”
乙巳，皇太后服衮衣、仪天冠，享太庙，为初献，皇太妃亚献，皇后终献。是日，上皇太后尊号曰应天齐圣显功崇德慈仁保寿皇太后。丁未，祀先农，行藉田礼，礼成，御正阳门，大赦。百官上尊号曰睿圣文武体天法道仁明孝德皇帝。
三月，庚寅，皇太后不豫，大赦。丁谓特许致仕。
甲午，皇太后崩于宝慈殿。遗诰：“尊太妃为皇太后，军国大事与太后内中裁处；赐诸军缗钱。”乙未，帝御皇仪殿之东楹，号恸见辅臣，曰：“太后疾不能言，犹数引其衣，若有所属，何也？”参知政事薛奎曰：“其在衮冕也，服之何以见先帝？”帝悟，以后服敛。命吕夷简为山陵使。既宣遗诰，阁门趋百官贺太后于内东门。御史中丞蔡齐目台吏毋追班，入白执政曰：“上春秋长，今始亲国政，岂宜使女主相继称制乎？”遂罢预政。
是月，温逋奇囚嘉勒斯赉于阱中，而出兵收不附己者。守阱人出之，嘉勒斯赉因集部众讨杀温逋奇而徙居青唐。
夏，四月，丙申朔，下诏求言。删去遗诰“皇帝与太后裁处军国大事”之语。
皇太后既崩，左右有以宸妃事闻者，帝始知为宸妃所生，号恸累日不绝。壬寅，追尊宸妃为皇太后；甲辰，诏改葬于永定陵，以大行皇太后山陵五使并兼追尊皇太后园陵使。或言太后死非正命，丧不成礼，帝亦疑焉。因易梓宫，帝遣太后弟李用和视之，则容貌如生，服饰严具。用和入告，帝叹曰：“人言其可信哉！”遇刘氏加厚。
戊申，帝听政于崇政殿西厢。
庚戌，以流人林献可为三班奉职。明道初，献可抗言请太后还政，太后怒，窜于岭南，至是特录之。
壬子，群臣上表请御正殿，不允；表三上，乃从之。诏：“内外毋得进献以祈恩泽，及缘亲戚通章表。”罢创修寺观。帝始亲政，裁抑侥幸，中外大悦。
癸丑，召知应天府宋绶、同判陈州范仲淹赴阙。
初，太后称制，宦者江德明、岁崇勋、任守忠等，交通请谒，权宠颇盛；参知政事薛奎言不遂斥逐，恐阶以为乱。帝不欲暴其罪状，止黜之于外。
己未，吕夷简罢为武胜节度使、同平章事，判澶州；枢密使张耆罢为左仆射、护国节度使，判许州，寻改陈州；枢密副使夏竦罢为礼部尚书，知襄州，寻改颍州；参知政事陈尧佐罢为户部侍郎，知永兴军；枢密副使范雍罢为户部侍郎，知荆南府，寻改扬州，又改陕州；枢密副使赵稹罢为尚书左丞，知河中府；参知政事晏殊罢为礼部尚书，知江宁府，寻改亳州。
帝始亲政，夷简手疏八事，曰正朝纲，塞邪径，禁贿赂，辨佞壬，绝女谒，疏近习，罢力役，节冗费，其语甚切。帝与夷简谋，以耆、竦等皆太后所任用，欲悉罢之。退，告郭后，后曰：“夷简独不附太后邪？但多机巧，善应变耳。”由是并罢夷简。及宣制，夷简方押班，闻唱其名，大骇，不知其故。而夷简素厚内侍副都知阎文应，因使为中讠冋，久之，乃知事由后云。
宰臣张士逊加昭文馆大学士、监修国史；资政殿大学士、工部尚书、判都省李迪同平章事、集贤殿大学士；户部侍郎王随参知政事；礼部侍郎、权三司使事李谘为枢密副使；步军副都指挥使王德用为检校太保、佥署枢密院事。
始，太后临朝，有求内降补军事者，德用曰：“补吏，军政也；敢挟此以干军政，不可与。”太后固欲与之，卒不奉诏，乃止。帝阅太后合中，得德用前奏军吏事，奇之，以为可大用，故擢任枢密。德用谢曰：“臣武人，待罪行间，不足以当大任。”帝遣使者趣入院。
以权御史中丞蔡齐为龙图阁学士，权三司使事；天章阁待制范讽为右谏议大夫，权御史中丞。
时有飞语传荆王元俨为天下兵马都元帅者，即捕得，系狱，逮及数百人，齐案之元迹。帝督责愈急，齐曰：“小人无知，不足治，且无以安荆王。”一夕三疏。帝大悟，止笞数人而已。
先是讽出知青州，时山东旱蝗，前宰相王曾，家多积粟，讽发取数千斛济饥民，因请遣使安抚。于是以御史中丞召，其在青州不逾岁也。
以太常博士、秘阁校理范仲淹为右司谏。仲淹初闻遗诰以太妃为皇太后，参决军国事，上疏言：“太后，母号也，自古无因保育而代立者。今一太后崩，又立一太后，天下且疑陛下不可一日无母后之助矣。”时已删去参决等语，然太后之号讫不改，止罢册命而已。
降殿中丞、知吉州方仲弓为太子中舍、监丰国监。
初，仲弓请依唐武后故事立刘氏七庙，太后见其奏，怒曰：“吾不作此负祖宗事！”裂而掷之，犹用是得知吉州。帝以累更赦宥，止薄责焉。
壬戌，始御崇政殿。
癸亥，上太后谥曰庄献明肃。旧制，后谥二字；称制加四字自此始。追尊李太后谥曰庄懿。
五月，丁卯，判河南府钱惟演请以庄献、庄懿皇太后并祔真宗室。惟演既罢景灵宫使，还河南，不自安，乃建此议以希帝意。
戊辰，诏礼部贡举。
辛未，以屯田员外郎武城庞籍为殿中侍御史。籍奏请下阁门取垂帘仪制尽焚之。又奏：“陛下躬亲万机，用人宜辨邪正，进擢近列，愿采公论，毋令出于执政。”孔道辅尝谓人曰：“言事官多观望宰相意，独庞君可谓天子御史也。”
癸酉，诏：“太后垂帘日诏命，中外毋辄以言。”
始，太后称制，虽政出宫闱，而号令严明，左右近习亦少假借，赐与皆有节。赐族人御食，必易以扣器，曰：“尚方器勿使入吾家也。”晚，稍进外家，任内官罗崇勋、江德明等访外事，崇勋等以此势倾中外，又以刘从德故黜曹修古等。然太后保护帝既尽力，帝奉太后亦甚备。及太后崩，言者多追斥垂帘时事。范仲淹言于帝曰：“太后受遗先帝，保佑圣躬十馀年，宜掩其小故以全大德。”帝大感悟，乃降是诏。
丙子，命张士逊撰《藉田》及《恭谢太庙记》，以翰林学士冯元为编修官，直史馆宋祁为检讨官。既而祁言皇太后谒庙非後世法，乃止撰《藉田记》。
帝始召宋绶，将大用之，为张士逊所沮。丁丑，以绶为翰林侍读学士兼龙图阁学士，判都省。
六月，甲午朔，日有食之。
壬寅。录周世宗及高季兴、李煜、孟昶、刘继元、刘鋹后。
辛亥，太子少傅致仕孙奭卒。帝谓张士逊曰：“朕方欲召奭还，而奭遂死矣！”嗟惜久之，罢朝一日，赠左仆射，谥曰宣。
奭劝讲禁中二十馀年，讨论典礼，必取前代中正合法事类陈之，故政府奉行无疑。当真宗封禅时，独正言谏诤不少阿。晚节勇退。疾甚，徙正寝，屏婢妾，谓其子瑜曰：“无令我死妇人手也！”
初，以钱惟演议下，礼院言：“夏、商以来，父昭子穆，皆有配坐。每室一帝一后，礼之正仪，前代无同日并祔之文。”诏都省与礼院议，皆以为：“庄穆位崇中壶，与懿德有异，已祔真庙，自协一帝一后之文。庄献辅政十年，在懿诞育圣躬，德莫与并，退就后庙，未厌众心。案《周礼》大司乐职：‘奏夷则，歌小吕，以享先妣。’先妣者，姜嫄也，帝喾之妃，后稷之母，特立庙而祭，谓之閟宫。宜于太庙外别立新庙，奉安二后神主，同殿异室，岁时荐享，用太庙仪。别立庙名，自为乐曲，以崇世享。忌前一日不御正殿，百官奉慰，着之甲令。”诏从之。己未，命权知开封府程琳、内侍副都知阎文应度地营建新庙。
秋，七月，丁丑，诏知富平县事张龟年增秩再任，以其治行风告天下。
癸未，降知永兴军陈尧佐知庐州，为狂人王文吉所诬也。尧佐罢政，过郑，文吉挟故怨，告尧佐谋反。帝遣中官讯问，复以属御史台。中丞范讽，夜半被旨，诘旦得其诬状，上之，尧佐犹坐是左降。时复有诬谏官阴附宗室者，宰相张士逊置二奏帝前，且言：“憸人诬隐良善以摇朝廷，若一开奸萌，臣亦不能自保。”帝悟，置文吉于法，诬谏官事亦寝。
先是右司谏范仲淹以江、淮、京东灾伤，请遣使循行，未报。仲淹请间，曰：“宫掖中半日不食，当如何？今数路艰食，安可不恤！”甲申，命仲淹安抚江、淮，所至开仓廪，赈乏绝，禁淫祀，奏蠲庐、舒折役茶，江东丁口盐钱。饥民有食乌昧草者，撷草进御，请示六宫贵戚，以戒侈心。
又上疏曰：“祖宗时，江、淮馈运至少，而养六军又取天下。今东南漕米岁六百万石，至于府库财帛，皆出于民，加之饥年，艰食如此。愿下各有司，取祖宗岁用之数校之，则奢俭可见矣。
“祖宗欲复幽蓟，故谨内藏，务先丰财，庶于行师之时不扰于下。今横为堕费，或有急难，将何以济！天之生物有时，而国家用之无度，天下安得不困！江、淮、两浙诸路，岁有馈粮，于租税外复又入籴，计东南数路不下二三百万石，故虽丰年，谷价亦高。至于造舟之费及馈运兵夫给受赏与，每岁又五七百万缗，故郡国之民率不暇给。
“国家以馈运数广，谓之有备。然冗兵冗吏，游惰工作，充塞京都。臣至淮南，道逢嬴兵，自言三十人自潭州挽新船至无为军，在道逃死，止存六人，去湖南犹四千馀里，六人者比还本州，尚未知全活。乃知馈运之患。其害人如此。
“今宜销冗兵，削冗吏，禁游惰，减工作，既省京师用度，然后减江、淮馈运，租税上供之外，可罢高价入籴。国用不乏，东南罢籴，则米价不起；商人既通，则入中之法可以兼行矣。真州建长芦寺，役兵之粮已四万斛，栋宇像塑金碧之资又三十万缗。施之于民，可以宽重敛；施之于士，可以增厚禄；施之于兵，可以拓旧疆。自今愿常以土木之劳为戒。”上嘉纳之。
戊子，诏以蝗旱自责，去尊号“睿圣文武”四字，仍令中外直言阙政。
八月，甲午朔，辽遣使来祭奠、吊慰。
丙申，以太常丞永新刘沆直集贤院。沆前同判舒州，庄献太后遣内侍张怀信修山谷寺，建资圣浮屠，怀信挟诏命，督役严急，州将至移疾不敢出，沆奏罢之。
赠工部员外郎曹修古为谏议大夫。修古鲠直，有风节。当庄献时，权幸用事，人人顾望畏忌，而修古遇事辄言，无所回挠。忤太后旨，贬同判杭州；未行，改知兴化军，卒于官，贫不能归葬。宾佐赙钱五十万，季女泣白其母曰：“奈何以是累吾先人也！”卒拒不纳。帝思修古忠，故优赠之，仍恤其家。
壬寅，名庄献明肃太后、庄懿太后新庙曰奉慈。
癸卯，诏：“凡除转运使及籓镇、边郡守臣，自今并许上殿奏事。”
甲辰，诏：“中外毋避庄献明肃太后父讳。”
丁酉，辽主如温泉宫。
壬子，宰臣张士逊等言：“比诸道旱蝗，请用汉故事册免，蒙赐诏不许。今陛下既减损尊名，愿各降官一等，以塞天异。”帝慰勉之。
乙卯，辽遣使阅诸路禾稼。
丁巳，置端明殿学士，以翰林侍读学士宋绶为之。
三司言：“自藉田后，继有赏赉，用度不足，请假于内藏库。”庚申，出缗钱百万赐之。帝谓张士逊曰：“国家钱本无内外，盖以助经费耳。”自是岁歉或调发，则出内藏以济之。
九月，丙寅，崇信节度使、同平章事、判河南府钱惟演落平章事，还本镇。
初，惟演欲为自安计，首建二后并配议。既与刘美为亲，又为其子暧娶郭皇后妹，至是又欲与庄懿太后族为婚。御史中丞范讽，劾惟演擅议宗庙；前在庄献时权宠太盛，且与后族连姻，请行降黜。帝谕辅臣曰：“先后未葬，朕不忍遽责惟演。”讽袖告身对曰：“臣今奉使山陵，而惟演守河南，臣朝暮忧刺客，愿纳此，不敢复为御史中丞矣。”帝不得已可之，讽乃趋出。丁卯，复夺暧一官，落集贤校理，听随惟演行，诸子皆补外州监当。
甲戌，幸洪福院，临庄懿太后梓宫。丙子、壬午，临如之。
丁丑，诏：“国忌日罢佛像前设神御。”
壬午，庄献明肃皇太后灵驾发引，帝顾辅臣曰：“朕欲亲行执绋，以申孝心。”乃引绋行哭，出皇仪殿门，礼官固请而止。遣奠正阳门外，遂诣洪福院，服素纱幞头、淡黄衫，从官常服、黑带奉引庄懿太后梓宫，遣奠廷中，皆改衰服。奉辞，随梓宫攀号不已。左右固请止，帝泣曰：“劬劳之恩，终身何所报乎！”步送至院西南隅，仗转乃还。
冬，十月，丁酉，祔葬庄献明肃皇太后、庄懿皇太后于永定陵。
甲辰，诏：“两川岁贡绫锦罗绮之属，以三之二易为䌷绢，供军需。”
帝富于春秋，左右欲以巧自媚，后菀珠玉之工颇盛。殿中侍御史庞籍言：“今螽螟为灾，民忧转死，陛下安得不以俭约为师，惜国费以徇民急！”帝纳其言。
己酉，祔庄献明肃太后、庄懿太后主于奉慈庙。
辛亥，帝谕辅臣曰：“近岁进士试诗赋，多浮华，宜令有司兼取策论。”
以司封员外郎、秘阁校理吴遵路为开封府推官。
始，庄献太后称制，遵路条奏十馀事，语皆切直，忤太后意，出知常州。遵路至常州，即令转市吴中米以备岁俭，已而果大乏食，民赖以济，自它郡流至者亦十全八九。范仲淹安抚淮南，荐遵路，乞以遵路救灾事迹颁诸州为法，并付史馆。遵路，淑子也。
癸丑，降东、西京囚罪一等，徒以下释之。缘二太后陵应奉民户，免租赋、科役有差。
戊午，张士逊罢为左仆射，判河南府，枢密使杨崇勋罢为河南三城节度使、同平章事，判许州。先是蝗旱仍见，士逊居首相，无所建明，帝颇复思吕夷简。及百官诣洪福院上庄献太后谥册，退而奉慰，士逊乃过崇勋园饮酒，日中不至，群臣离立以俟。御史中丞范讽劾奏之，遂与崇勋俱罢；然制辞犹以均劳佚为言。
以吕夷简为门下侍郎兼吏部尚书，同平章事；知河南府王曙加检校太傅，充枢密使；佥署枢密院事王德用为枢密副使；端明殿学士、刑部侍郎宋绶参知政事；权三司使事蔡齐为枢密副使。
庚申，诏：“自今每日御前殿视事。”帝即位之初，尚循真宗晚年故事，惟只日御殿，至是始复旧制。
自唐以来，民计田输赋外，增取它物，复折为赋，谓之杂变，亦谓之沿纳，名品烦细。官司岁附帐籍，并缘侵扰，民以为患。帝诏三司，沿纳物以类并合。于是三司请悉除诸名品，并为一物，夏秋岁入，第分粗细二色。百姓便之。
十一月，癸亥朔，参知政事薛奎，罢为资政殿学士、户部侍郎、判都省。始，庄献崩，二府大臣皆罢去，奎独留，帝且倚以为相。而奎得喘疾，数辞位，久之乃罢。
以龙图阁待制孔道辅为石谏议在夫，权御史中丞。
诏增宗室俸。
乙丑，追册美人张氏为皇后。
寇准以责死既十一年，以庚寅赦书，始得太子太傅。甲戌，赠准中书令，复莱国公，其婿屯田员外郎张子皋复直史馆。仍令赍诏赐其家，祭酹之。子皋，齐贤孙也。
戊寅，以大理评事保塞刘涣为右正言。初，涣上疏庄献太后，请还政，太后怒，议黥面配白州。属太后疾革，宰相品夷简故为稽留，不即行。至是涣以前疏自言，夷简请褒擢。帝既用涣，顾谓夷简曰：“向者枢密院亟欲投窜，赖卿以免。”夷简谢曰：“涣疏外，敢言；大臣或及此，则太后必疑风旨自陛下，使母子不相安矣。”帝喜，以夷简为忠。
己卯，徙判天雄军王曾判河南府。始，陈尧咨与曾有隙，曾实代尧咨于天雄，政有不便者徐更之，弥缝不见其迹。及去，尧咨复继曾后，见府署及什器皆因尧咨旧规，但完葺，无所改，叹曰：“王公度量，我不及也！”
十二月，丙申，帝谓辅臣曰：“朕退朝，凡天下之奏必亲览。”吕夷简曰：“小事皆听览，恐非所以养圣神。”帝曰：“朕承先帝之托，万几之重，敢自泰乎！”又曰：“朕日膳不欲珍美，衣服多以缯缣，屡经浣濯，宫人或以为笑。大官进膳，有虫在食器中，朕掩而不言，恐罪及有司也。”夷简因称盛德。帝曰：“偶与卿等言之，非欲闻于外，嫌近名耳。”
复置诸路提点刑狱官，仍参用武臣。
甲辰，以京东饥，出内藏库绢二十万下三司，代本路上供之数。
丁未，出侍御史张沔知信州，殿中侍御史韩渎知岳州。
先是宰相李迪除二人为台官，言者谓台官必由中旨，乃祖法也。既数月，吕夷简复入，因议于帝前。帝曰：“祖法不可坏也。宰相自用台官，则宰相过失无敢言者矣。”迪等皆惶恐。遂出沔、渎，仍诏：“自今台官有缺，非中丞、知杂保荐者，毋得除授。”
戊申，出宫人二百。帝时屡出宫人，吕夷简曰：“此诚美事，然出宫人，恐有失所者。”帝因曰：“曩太后临朝，臣僚戚属多进女，今已悉还其家矣。”
己酉，辽禁夏国使沿途私市金铁。
初，郭皇后之立，非帝意，浸见疏；而后挟庄献势颇骄，后宫希得进。及庄献崩，帝稍自纵，宫人尚氏、杨氏骤有宠；后性妒，屡与忿争。尚氏尝于帝前语侵后，后不胜忿，起批其颊。帝自起救之，后误批帝颈。帝大怒，有废后意。内侍副都知阎文应，白帝出爪痕示执政近臣。吕夷简以前罢相故怨后，而范讽方与夷简相接，讽乘间言：“后立九年无子。义当废。”夷简赞其言。帝意未决，外人藉藉颇有闻者。右司谏范仲淹因对，极陈其不可，且曰：“宜早息此议，不可闻于外也。”
居久之，乃定议废后，夷简先敕有司无得受台谏疏。乙卯，诏称：“皇后以无子愿入道，特封为净妃、玉京冲妙仙师，赐名清悟，别居长宁宫。”台谏疏皆不得入，仲淹即与权御史中丞孔道辅率知谏院孙祖德、侍御史蒋堂、郭劝、杨偕、马绛、殿中侍御史段少连、左正言宋郊、右正言刘涣伏合争之，诣垂拱殿门伏奏：“皇后不当废，愿赐对以尽言。”守殿门者阖扉不为通，道辅手抚铜镮大呼曰：“皇后被废，奈何不听台谏入言！”寻诏诣中书。道辅等语夷简曰：“人臣于帝后，犹子事父母也。父母不和，固宜谏止，奈何顺父出母乎！”众哗然，争进说。夷简曰：“废后自有故事。”道辅及仲淹曰：“人臣当道君以尧、舜，岂得引汉、唐失德为法？公不过引汉光武劝上耳，是乃光武失德，何足法也？”夷简不能答，拱立曰：“诸君更自见上力陈之。”道辅与仲淹等退，将以明日留百官揖宰相廷争。而夷简即奏台谏伏合请对，非太平美事，乃议逐道辅等。祖德，北海人；偕，坊州人；少连，开封人。
丙辰旦，道辅等始至待漏院，诏道辅出知泰州，仲淹知睦州，祖德等各罚铜二十斤。故事，罢中丞必有告辞，至是直以敕除，道辅比还家，敕随至，又遣使押道辅及仲淹亟出城。仍诏：“谏官、御史，自今并须密具章疏，毋得相率请对，骇动中外。”绛、偕奏乞与道辅、仲淹俱贬，劝及少连再上疏，皆不服。
将作监丞、签判河阳富弼上疏曰：“皇后自居中宫，不闻有过；陛下忽然废斥，物议腾涌。自太祖、太宗、真宗三后未尝有此。陛下为人子孙，不能守祖考之训，而遂有废后之事。治家尚不以道，奈天下何！范仲淹为谏官，所极谏者，乃其职也，陛下何故罪之？假使所谏不当，犹须含忍以招谏诤；况仲淹所谏，大惬众心，陛下乃纵私忿，不顾公议，取笑四方，臣甚为陛下不取也。陛下以万乘之尊，废一妇人，甚为小事，然所损之体则大。夫废后谓之家事而不听外臣者，此乃唐奸臣许敬宗、李世积谄佞之辞，陛下何足取法！陛下必欲废后，但可不纳所谏，何必加责以重己过！今匹庶之家或出妻，亦须告父母，父母许，然后敢出之。陛下贵为天子，且庄献、庄懿山陵始毕，坟土未干，便废黜后氏，不告宗庙，是不敬父母也。今陛下举一事而获二过于天下：废无罪之后，一也；逐忠臣，二也。此二者，皆非太平之世所行，臣实痛惜之！仲淹以忠直不挠，庄献时论冬仗事，大正君臣之分，陛下以此擢用之。既居谏列，闻累曾宣谕，使大小之事，必谏无隐。是陛下欲闻过失，虽古先圣哲亦无以过。今仲淹闻过遂谏，上副宣谕之意而反及于祸，是陛下诱而陷之，不知自今何以使臣！虽日加宣谕，谏臣以仲淹为戒，必不信矣。愿追还仲淹，复其谏职，减二过之一，庶乎谏路不绝，朝纲复振，斯社稷之庆也。”疏入，不报。
时仍岁蝗旱，执政谓宜有变更以导迎和气。丁巳，诏改明年元曰景佑。
禁边臣增置堡砦。
参知政事王随言：“淮南积盐一千五百万石，至无屋以贮，露积苫覆，岁以损耗。又，亭户输盐得本钱，或无以给，故亭户贫困，往往起为盗贼。其害如此，愿得权听通商三五年，使商人入钱京师，又置折博务于扬州，使输钱及粟帛以资国用。”遂诏宋绶等与三司使、江、淮制置使同议可否，皆以为：“听通商则恐私贩肆行，侵蠹县官。请敕制置司监造船，运至诸路，使皆有二三年之畜。复天禧元年制，听商人入钱粟京师及淮、浙、江南、荆湖州、军易盐。在通、泰、楚、海、真、扬、涟水、高邮贸易者，毋得出城，馀州听诣县镇，毋至乡邨。其入钱京师，增盐予之。并敕转运司经画本钱以偿亭户。”诏皆施行。
辽以北府宰相萧孝先为枢密使。孝先在枢密府，好恶自恣，权倾人主，朝多侧目。
历史大事
王德用被贬
王德用是宋初名将王超之子。他在宋仁宗统治时期，屡建战功，很快被提升为殿前都虞候，步军副都指挥使。刘太后听政时期，有人通过行贿打通了刘太后，于是太后从内宫降诏要求王德用升迁某人为军官，王德用坚决拒绝，并对刘太后说：升补军官是军政大事，不能视为儿戏。太后执意要王德用服从，但王德用始终不从。宋仁宗亲政后，审阅刘太后所批阅过的文件，发现王德用拒绝太后御旨事后，极为赞赏，认为王德用很有才干，能够委以重任。因而任命王德用为检校太保、签书枢密院事。但王德用对宋仁宗说：我乃一介武夫，幸而陛下垂青，而且本人不学无术，不足以胜任如此重要的职务。宋仁宗更坚定了起用王德用的决心。其后王德用升为知枢密院事。但好景不长，因为王德用身材高大，黑脸膛，而脖子以下全是白色的，颇有特色，人们对王德用的长相议论纷纷，有的人甚至谣传王德用长相酷似宋朝开国之君赵匡胤。御史中丞孔道辅又上书说王德用在士兵中威信颇高，因而不宜久任枢密院长官。明道二年（1033）十月，王德用被罢免知枢密院事职务，改任武宁军节度使、徐州大都督府长史。
元昊颁布秃发令
元昊继位后，想彻底改革所统治地区内传统的风俗习惯。显道二年（1033）三月，他率先垂范，以身作则，先把自己的头发剃了，然后下令全国人民和所属各少数民族一律按照自己的式样剃发，三天之内必须剃完，否则允许其他老百姓将不剃发者杀死；因而西夏地区老百姓争先恐后剃发，耳朵上挂上沉重的耳环，以区别于汉族。
元昊别服式
显道二年（1033）五月，元昊下令区别服饰式样，文官的穿戴是“幞头、靴、笏、紫衣”，武将的穿戴是"金帖起云缕冠、银帖间金缕冠、黑漆冠，衣紫襕、金涂银束带、垂蝶躩，佩解结锥、短刀、弓矢韣，马乘鲵皮鞍、垂红缨、打跨钹拂，便服则紫皂地绣盘球子花旋襕，束带"。一般老百姓只能穿青色、绿色的服装，以区分高低贵贱。
元昊建官制
显道二年（1033）五月，元昊下令将兴州改为兴庆府（今宁夏银川），并开始建立新的官制体系。按照羌人原来的风俗习惯，部落族帐越大者就是长官，但也只有蕃落使、防御使、都押牙指挥使等职位。至此，元昊才开始设立文武官职，设立的衙门有中书、枢密、三司、御史台、开封府、翊卫司、官计司、受纳司、农田司、群牧司、飞龙苑、磨勘司、文思院，这些衙门的职掌大多与宋朝相同。中书、枢密、宰相、御史大夫、侍中、太尉以下的官职分别委派蕃人和汉人充任，但也有由皇帝专门委任的一些职务，它们的名称分别有宁令、谟宁令、丁卢、丁弩、素赍、祖儒、吕则、枢铭，这些官名都是以各少数民族的称谓而命名的。
元昊攻唃厮啰
元昊及其祖先曾多次与吐蕃发生战争，唃厮啰担心被西夏吞并，于是屡次派遣使者到宋朝秦州（今甘肃天水），要求臣服于宋朝，宋仁宗下诏授与唃厮啰首领为宁远大将军、爱州团练使，其后又改封为保顺军节度观察留后。元昊也惧怕唃厮啰政权力量逐渐强大，显道二年（1033）七月，他派大将苏奴儿率领二万五千兵马进攻猫牛城（今青海省互助土族自治县西），唃厮啰出兵迎战，结果西夏军队大败，苏奴儿被生擒。九月，元昊亲自统帅大军进攻猫牛城，经过一个多月的苦战，仍未攻克猫牛城。于是元昊假装派人去同唃厮啰议和，暗中却派士兵跟随使者，城门打开后，元昊军队占据了城门。元昊攻占猫牛城后，下令屠城，猫牛城中百姓惨遭杀戮，城中为之一空。
改革杂变之法
从唐朝以来，老百姓在交纳正常赋税之外，官府还额外增加名目征收其它物资，然后又将这些额外征收的物资折变成赋税，称之为杂变之赋，也叫作沿纳。官府巧立名目，种类繁多，每年将沿纳附在正常赋税之中让百姓交纳，严重侵扰百姓。宋仁宗亲政以后，于明道二年（1033）十月下令三司将沿纳之物按类别合并在一起，于是三司废除名目繁多的杂变之赋，合并成一种物资，让老百姓按夏秋两税交纳，大大便利了百姓，减轻了他们的负担。
宋改革淮南盐法
明道二年（1033）十二月改制以前，淮南地区所产食盐完全由官府专卖。从通州 （今江苏南通市）、泰州（今江苏泰州）、楚州（今江苏淮安）三地用船运往真州（今江苏仪征），然后运销于江南、两浙、荆湖诸路。但参知政事王随认为由官府垄断食盐买卖弊端极多，尤其是在运销过程中，更是如此；负责押运食盐的吏人、士兵往盐里掺砂土，食盐质量低劣，不堪食用；而且吏人相继犯这类罪，根本禁止不了；同时，近年运河干涸，运盐船无法通过，因而边远地区的人民往往无盐可食，而淮南地区食盐堆积如山，运不出去的盐达一千五百万石，甚至没有地方储存这些食盐，损失非常严重；亭户（产盐户）从官府获得的产盐本钱不能维持生计，日益贫困，因而亭户往往铤而走险，私下贩盐。王随建议先通商几年后再作打算，他还列举了通商的诸多优点，江淮安抚使范仲淹赞同王随的意见。宋仁宗诏命宋绶、张若谷、丁度等大臣与三司使、江淮发运使一道实地进行考察，看王随的意见是否可行。通过考察，他们认为食盐通商会引起严重的私贩盐货现象，会影响国家的财政收入，于是只好恢复宋真宗天禧年间的旧制、商人人钱京师后，可以在淮南、两浙、江南、荆湖等地区购买官盐贩卖，同时还规定商人在通、泰、楚、真、扬（今江苏扬州）、涟水（今江苏涟水）、高邮（今江苏高邮）等州军贩卖食盐时，不许出城，其余的地区商人可以深入乡村贩卖食盐。